b'\n_START_ARTICLE_\nTreniruoklis (sporte)\n_START_SECTION_\nKardiotreniruokliai\n_START_PARAGRAPH_\nKardiotreniruokliai daugiausiai skirti gerinti bendr\xc4\x85 organizmo (ypa\xc4\x8d \xc5\xa1irdies) b\xc5\xabsen\xc4\x85, pratim\xc5\xb3 d\xc4\x97ka ma\xc5\xbeinti antsvor\xc4\xaf. Naudojami ap\xc5\xa1ilimui treniruo\xc4\x8di\xc5\xb3 metu, taip pat da\xc5\xbenai skiriami \xc5\xbemon\xc4\x97ms, sergantiems ar turintiems polink\xc4\xaf \xc4\xaf \xc5\xa1irdies ligas. Naudojant kardiotreniruokl\xc4\xaf d\xc4\x97l fizinio kr\xc5\xabvio gerinama kraujotaka, stiprinama \xc5\xa1irdis ir i\xc5\xa1tverm\xc4\x97, be to, deginamos kalorijos ir ma\xc5\xbeinamas antsvoris. Sportuojant su kardiotreniruokliais galima pasirinkti individuali\xc4\x85 program\xc4\x85, priklausomai nuo fizin\xc4\x97s b\xc5\xabkl\xc4\x97s ir savijautos._NEWLINE_Populiariausi kardiotreniruokliai: b\xc4\x97gimo takelis (treniruoklis), dviratis (treniruoklis), elipsinis treniruoklis ir kt. Kardiotreniruokliuose da\xc5\xbeniausiai yra \xc4\xafmontuotas ekranas, kuriame galima steb\xc4\x97ti laik\xc4\x85, apkrov\xc4\x85, puls\xc4\x85, kraujosp\xc5\xabd\xc4\xaf ir kt. Taip pat yra pultas, kuriame mygtukais galima reguliuoti apkrov\xc4\x85, greit\xc4\xaf ir pan.\n_START_SECTION_\nJ\xc4\x97gos treniruokliai\n_START_PARAGRAPH_\nPrie\xc5\xa1 treniruot\xc4\x99 su j\xc4\x97gos treniruokliais b\xc5\xabtina padaryti ap\xc5\xa1ilim\xc4\x85 (da\xc5\xbeniausiai su kardiotreniruokliais arba \xc5\xa1okdyne)._NEWLINE_Daugelis sportinink\xc5\xb3 (ypa\xc4\x8d profesionaliajame sporte) labiausiai vertina treniruotes su laisvais svarmenimis: diskais, grifais ir svarmenimis. Taip galima ne tik grei\xc4\x8diau u\xc5\xbesiauginti raumenis, bet ir pagerinti judesi\xc5\xb3 koordinacij\xc4\x85. Treniruokliai su laisvais svoriais (kartais vadinami stakl\xc4\x97mis) gali b\xc5\xabti su sunkiais diskais arba skirti dirbti su \xc5\xa1tanga ir svarmenimis. Stakli\xc5\xb3 (suolo) konstrukcija turi b\xc5\xabti patikima, o \xc5\xa1tangos atramos turi atlaikyti maksimal\xc5\xb3 svor\xc4\xaf. Taip pat svarbus yra atstumas tarp atram\xc5\xb3 ir j\xc5\xb3 auk\xc5\xa1\xc4\x8dio reguliavimo galimyb\xc4\x97._NEWLINE_Siekiant lavinti \xc4\xafvairias raumen\xc5\xb3 grupes, naudojamas universalus j\xc4\x97gos treniruoklis su kei\xc4\x8diamais svoriais, kurie leid\xc5\xbeia kontroliuoti k\xc5\xabno raumen\xc5\xb3 apkrov\xc4\x85. Treniruokliai su \xc4\xafmontuotais svarmenimis tinka prad\xc4\x97jusiems treniruotis, nes jie saugesni ir leid\xc5\xbeia treniruoti konkre\xc4\x8di\xc4\x85 raumen\xc5\xb3 grup\xc4\x99._NEWLINE_Universal\xc5\xb3 j\xc4\x97gos treniruokl\xc4\xaf da\xc5\xbeniausiai sudaro apie 5 cm storio plieno profilio konstrukcija su svoriais, traukomais trosu._NEWLINE_Yra j\xc4\x97gos treniruokli\xc5\xb3 (pvz., pilvo presui lavinti), kuriuose kaip apkrova naudojamas sportininko svoris. Su jais gerai treniruoti j\xc4\x97g\xc4\x85, i\xc5\xa1tverm\xc4\x99 ir lankstum\xc4\x85. Apkrovos lyg\xc4\xaf galima keisti kei\xc4\x8diant suoliuko palinkimo kamp\xc4\x85 arba naudojant papildomus svarmenis.'